Kiss Benedek

*Csak az út, fölfelé*

Nem akartam én semmi titkosat elmondani,

csak talán azt, hogy a sehonnai

ember csapzott bakancsban,

botladozva lépdel föl egy grádicson,

vissza-vissza csusszan (talán jegesedés van

repecskes grádicsfokokon),

de az is lehet, hogy tüzel a Nap,

s a kápráztató, verődő sugarak

fényes, fekete félcipőn hányják-vetik maguk,

ahogy visz, visz a fölfelé út,

visz, hova visz olyan beláthatatlanul?

közben reggel van, dél van, bealkonyul,

vagy fiú és lány balligál, föl, egyre följebb,

már nem is érzik a gravitációt, a lehúzó Földet,

szivárvány havasán tán le is dőlnek,

mert azt hiszik hiún, hogy már az égben vannak,

fokokat ugrálva át tüzes tinik rohannak,

majd visszacsúsznak néhány lépéssel,

de a csúcsot, a tetőt senki nem érte még el,

mégis kezdetek óta ez a fölfelé lihegés,

de aki nekiindul, ameddig ér, sokszor nem kevés,

csillag igézi őket, mint hajdan az a betlehemi,

szökellésüknek, bócorgásuknak azért nincs vége,

de bennük mindőjük kedvét leli,

följebb csak, följebb, mert bennük a béke

csak így tud megkötni, fölkékleni,

s kell a szívförgeteg, hogy utána a szívnyugalom

rájuk találjon földön vagy földben,

s mennyfülkeként boruljon rájuk ama halom.